钦定古今图书集成/明伦汇编/氏族典/第289卷 > 《廖用贤尚友录》 > 唐彬
## 钦定古今图书集成/明伦汇编/氏族典/第289卷 > 《廖用贤尚友录》 > 唐彬

按《晋书唐彬传》：“彬字儒宗，鲁国邹人。父台，太山太守。
彬初为郡门下掾，刺史王沉集诸参佐，盛论拒吴之
策，以问九郡吏。彬与谯郡主簿张恽俱陈吴有可兼
之势，沉善其对。迁功曹，举孝廉，累迁别驾。文帝辟为
铠曹属，俄除尚书水部郎。泰始初，出补邺令，迁弋阳
太守，寻监巴东诸军事，加广武将军。上征吴之策，后”
与王濬共伐吴，彬为众军前驱，陷西陵、乐乡，知贼寇
已殄，孙皓将降，未至建业二百里，称疾迟留，以示不
竞，有识莫不高彬此举。吴平，征拜翊军校尉，封上庸
县侯。朝有疑议，每参预焉。北寇侵掠北平，以彬为使
持节、监幽州诸军事、领护乌丸校尉、右将军。至镇，开
拓旧境，却地千里，复秦长城塞，分军屯守，烽堠相望。
由是边境获安，无犬吠之警。自汉魏征镇，莫之比焉。
元康初，拜使持节、前将军，领西戎校尉、雍州刺史。元
康四年卒官。